རྒྱ་ནག་གི་གནའ་རབ་ཀྱི་ཡིག་ཚང་དུ་ནུབ་རྒྱུད་དུ་སྤྱང་གི་རིགས་བརྒྱ་དང་ལྔ་བཅུ་ཡོད་ཅེས་པའི་སྤྱང་དེ་བོད་ཀྱི་སྤྱི་མིང་ཡིན་ལ།བོད་རྒྱལ་སྲོང་བཙན་སྒམ་པོས་བོད་ཀྱི་སྲིད་དབང་གཅིག་གྱུར་མ་བྱས་གོང་དུ་རྒྱལ་ཕྲན་སིལ་མ་བཞི་བཅུ་ཁ་འཐོར་དུ་གནས་པར་སྣང་ལ།རྒྱལ་ཕྲན་དེ་དག་ཕན་ཚུན་ས་རྩོད་ཆུ་རྩོད་དང་ཟོག་ར་ལུག་འཕྲོག་བཅོམ་བྱེད་པ་སོགས་ཀྱིས་ཡུལ་སྡེ་དང་ཚོ་སྡེ་བར་གྱི་ནང་དམེ་འཐབ་འཁྲུག་རྒྱུན་ཆད་མེད་པར་སྣང་ལ།གླིང་གེ་སར་གྱི་སྒྲུང་ཡང་གནས་སྐབས་དེའི་གནས་ཚུལ་མཚོན་པ་འདྲ།སྲོང་བཙན་སྒམ་པོའི་ཡབ་རྒྱལ་བོ་གནམ་རི་སྲོང་བཙན་ཡང་རྒྱལ་ཕྲན་དབང་རྩོད་ཀྱི་ནང་དུ་དུག་གིས་བཀྲོང་།སྲོང་བཙན་སྒམ་པོ་སྐུ་ན་ཕྲ་བའི་རྐྱེན་གྱིས་སྲོག་ལས་ཐར་ཏེ།ན་སྨིན་ནས་ཨ་ལྕེ་སད་མ་དཀར་དང་གཉིས་ཀྱིས་བློ་བྱས་ནས་ཞང་ཞུང་གི་དམག་ཁྲི་སྡེ་བླངས།དམག་སྟོབས་དེ་ལ་བརྟེན་ནས་གཉན་དང་མཛོ་དང་སུམ་པ་སོགས་རྒྱལ་ཕྲན་སིལ་མ་ཐམས་ཅད་རིམ་པར་དབང་འོག་བསྡུས་ནས་བོད་སྤྱི་མཐུན་གྱི་རྒྱལ་ཁབ་གསར་དུ་ཚུགས་པ་རེད།དེ་ཡང་རྒྱལ་སྲིད་གཅིག་གྱུར་བྱེད་པ་དམག་སྟོབས་དང་བཙན་དབང་ཁོ་ན་ལ་བརྟེན་པས་མི་འོང་ཞིང་།ཆབ་སྲིད་སྟེང་དུ་རྒྱལ་ཕྲན་ཐམས་ཅད་བསམ་མཐུན་གྲོས་མཐུན་འོང་བ་ཤིན་ཏུ་གལ་ཆེ་བར་སྣང་ལ།རྒྱལ་ཕྲན་རྣམ་དམག་སྟོབས་ཀྱིས་གཅིག་གྱུར་བྱས་རྗེས་སུ་ཡང་།རྒྱལ་ཕྲན་ཕན་ཚུན་དང་།ཚོ་སྡེ་མི་སྡེ་བར་གྱི་མི་རབས་མི་ཐོག་ཏུ་གསོད་རེས་འཐབ་རེས་དང་མི་བསད་རྒྱུ་འཕྲོག་གི་སྙིང་ནད་དེ་ཞི་དཀའ་བར་སྣང་ལ།དེ་སྟབས་ཀྱིས་བསམ་པའི་སྟེང་གི་གཅིག་མཐུན་དང་སྤྱི་ཚོགས་བདེ་འཇགས་དེ་འོང་དཀའ་བར་འདུག་པས།རྣམ་དཔྱོད་ཀྱི་བློ་མིག་རབ་ཏུ་ཡངས་པའི་རྒྱལ་བོ་དེས་སྐབས་དེར་འཛམ་གླིང་ཤར་ཕྱོགས་ན་རིག་གནས་དང་སྟོབསའབྱོར་དར་ཆེ་བའི་རྒྱ་གར་དང་རྒྱ་ནག་གི་ཆོས་ལུགས་དང་རིག་གནས་དེ་རང་ཡུལ་དུ་སྤེལ་དགོས་དགོངས་ནས།རྒྱ་ནག་གི་ཀོང་ཇོ་བླངས་ནས་གཉེན་གྱི་འབྲེལ་བ་བཙུགས་ཏེ་བོད་ཀྱི་རྟེན་གཙོ་བོ་ཇོ་བོ་ཤཱཀྱ་མུ་ནི་དང་གསུང་རབ་རིན་པོ་ཆེ་སྐོར་ཅིག་གདན་འདྲེན་ཞུས།བལ་གཟའ་བླངས་ནས་ཇོ་བོ་མི་བསྐྱོད་རྡོ་རྗེའི་སྐུ་སོགས་གདན་དྲངས་།དམ་པའི་ཆོས་ཀྱི་འབྱུང་ཁུངས་རྒྱ་གར་ཡིན་པར་དགོངས་ནས་ཐོན་མི་སམ་བྷོ་ཊ་སོགས་བློན་པོའི་བུ་སྐོར་ཅིག་རྒྱ་གར་དུ་བརྫང་ནས་སློབ་སྦྱོང་བྱེད་དུ་བཅུག།ཐོན་མི་ལ་་བོད་ཡིག་བཟོ་བ་དང་ཆོས་བསྒྱུར་བའི་བཀའ་ལུང་ཕབ་སྟེ།ཡིག་གེ་བཟོས་རྗེས་ཐོག་མར་སྙིང་རྗེ་ལྷ་མཆོག་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་བོད་སྐད་དུ་བསྒྱུར་དུ་བཅུག་པའང་ཆབ་སྲིད་ཀྱི་དགོས་མཁོར་དམིགས་པའི་དགོངས་པ་ཟབ་མོ་ཞིག་ཡོད་པར་གསལ།སྐབས་དེར་བོད་ཡུལ་དུ་ཡི་གེ་མེད་ལ།སེམས་ལ་ཕན་པའི་དད་མོས་རིག་གནས་ཤིག་ཀྱང་མེད་པས།བོད་འབངས་རྣམས་ཞེ་སྡང་དང་གདུག་རྩུབ་ཆེ་ཞིང་།འཐབ་རྩོད་ལ་དགའ་བས་བོད་སྲིན་པོ་གདོང་དམར་ཅན་དང་།དམུ་རྒོད་སེམས་ཅན་སོགས་སུ་འབོད་པ་རེད།དེ་དག་འདུལ་བྱེད་ཀྱི་གཉེན་པོར་སྙིང་རྗེ་ཆོས་ལུགས་སྤེལ་བ་ལས་ཐབས་གཞན་མེད་པར་དགོངས་ནས།སྙིང་རྗེ་ལྷ་མཆོག་འཕགས་པ་སྤྱན་རས་གཟིགས་བོད་ཀྱི་ལྷ་སྐལ་དང་།མ་ཎི་ཡིག་་་་དྲུག་བོད་ཀྱི་ཆོས་སྐལ་བྱས་ཤིང་།མི་དགེ་བཅུ་སྤོང་གི་ཆོས་ཁྲིམས་གཞིར་བྱས་པའི་མི་ཆོས་གཙང་མ་བཅུ་དྲུག་གི་རྒྱལ་ཁྲིམས་སོགས་བཟོས་བ་རེད།སྙིང་རྗེ་ཆོས་ལུགས་དེ་ལ་བརྟེན་ནས་མི་རྣམས་ཀྱི་སེམས་ཀྱི་ཞེ་སྡང་དང་གདུག་རྩུབ་ཞི་བར་བྱེད་ཅིང་།ལས་འབྲས་ཀྱི་ཆོས་དང་།སྲོག་གཅོད་སྤོང་བའི་སྡོམ་པ་སོགས་ཀྱིས་ནང་དམེ་འཐབ་རྩོད་བྱེད་པའི་སྤྱོད་ངན་བཀག་པས།མི་རིགས་ནང་གི་མཐུན་འབྲེལ་ཆེན་པོ་བརྟན་ཆགས་བྱུང་བ་རེད།ཆོས་ལུགས་དད་མོས་དེ་མི་རྣམས་ཀྱི་བསམ་པ་གཅིག་ཏུ་བྱེད་པའི་འཛིན་རྩི་གལ་ཆེན་ཞིག་ཡིན་པར་ཡི་ཟི་ལན་ཆོས་ལུགས་སྟེང་ནས་ཀྱང་གསལ་བར་མཚོན་འདུག་ཅིང་།གླང་དར་ཆོས་བསྣུབས་རྗེས་སུ་བོད་ཀྱི་སྲིད་དབང་སིལ་འཐོར་དུ་སོང་བའི་ལོ་རྒྱུས་ཀྱིས་ཀྱང་མཚོན་འདུག་གོ།